Sparta-treneren: – På grensen til uforsvarlig

Verdensrekord på Hamar i natt – Storhamar vant etter 8 timer og 32 minutter

(Storhamar-Sparta 2-1 etter 11 perioder) NM-kvartfinalen mellom Storhamar og Sparta i CC Amfi ble verdens lengste ishockeykamp.

Oppdatert 13. mars 2017

Artikkelen er over tre år gammel

Kampen varte i 217 minutter og 14 sekunder – effektiv spilletid før Joakim Jensen satte pucken i mål og et endelig punktum. Til sammen tok oppgjøret 8 timer og 32 minutter. Da var klokken rundt 02.30 i natt.

Det ble spilt nesten 11 fulle perioder. Med andre ord tre ordinære kamper. Det er verdensrekord med god margin.

Kommenterte kampen: – En helt surrealistisk opplevelse

Den gamle verdensrekorden var på 176 minutter og 30 sekunder. Den ble satt i sluttspillkampen mellom Detroit og Montreal Maroons den 24. mars 1936.

– Det går ikke an å beskrive overfor noen som ikke var her, hvordan dette oppleves. Det er rett og slett helt sjukt det som har skjedd, sier Sparta-trener Lenny Eriksson til VG etter kampen.

– Flyttet fysiologiske grenser

– Hvor surt er det å tape etter 8 timer og 32 minutter?

– Det er alltid surt å tape, men etter så lang tid er det nesten en befrielse at skiten tar slutt. Gutta var fullstendig nedkjørte, sier Eriksson.

– Er det uforsvarlig å spille så lenge?

– Ja, det er på grensen til uforsvarlig. Vi stilte med tre rekker i kveld, og det gjør saken enda verre. Skaderisikoen blir veldig stor etter hvert. Gutta flyttet noen fysiologiske grenser på ren vilje i kveld. Det skal egentlig ikke gå an, sier treneren.

– Hvordan fikk spillerne i seg mat underveis?

– Vi hadde spist opp all maten før vi var halvveis, og det ble jo tomt i kiosken. Til slutt spiste vi alt vi kunne få tak i, blant annet noe sjokoladekake vi fikk tryllet frem.

Allerede tirsdag spilles det ny kamp mellom de to lagene i Sparta.

– Det er jo i morgen allerede, og gutta er fullstendig ødelagte. Vi får bare samle krefter og hente frem den enorme viljen på nytt igjen, sier Eriksson.

Tomt i kiosken

VG-sjef Ola Stenberg er bosatt på Hamar og Storhamar-patriot. Han forteller om engasjement på tribunen.

– Det var full jubel da verdensrekorden ble satt. Men det er også litt kaotisk. Den lokale restauranten lagde først ett måltid til Storhamar-spillerne, deretter ordnet de opp med pizza - og nå har de kjørt på en ladning med pasta til Storhamar-spillerne, forteller Ola Stenberg som er på plass i CC Amfi.

– Hvordan Sparta-spillerne har ordnet seg med mat, vet jeg ikke, tilføyer han.

– Jeg kjøpte fire Kvikk Lunsj nå. Det var de fire siste igjen i kiosken. Folk er sultne nå, forteller han med hensyn til publikum som fortsatt er igjen i OL-arenaen fra 1994 – foran 10. periode klokken 01.15 natt til mandag.

Storhamars markedssjef Mathis Saxrud mente da at det fortsatt var 2500 tilskuere i hallen. Foran 11. periode var det kanskje igjen 1000 tilskuere på tribunene.

– Det er kjempestemning; egentlig helt sjukt. Men også veldig nervøst. Spillerne orker knapt holde seg på bena, sier Ola Stenberg - som ladet opp til kampen med servering av pølser hjemme hos seg 10 timer tidligere.

Den nå historiske kampen gikk til forlengning etter at de stod 1–1 ved ordinær tid. Erik De La Rose ga hjemmelaget ledelsen åtte minutter ut i midtperioden, men Henrik Knold utlignet for Sparta i tredje perioden.

Artikkelen fortsetter under bildet.

REKORD-MARATON OVER MIDNATT: Det kom mange skudd, men den avgjørende scoringen lot vente på seg. Foto: Fredrik Olastuen

– Går ikke an å beskrive

Etter kampens tiende periode fikk Aftonbladet en rask prat med Sparta-trener Lenny Eriksson.

– Det her er helt utrolig, altså. Det går ikke an å beskrive. Man må være her og oppleve det for å forstå hva som hender, sier treneren til den svenske avisen.

– Hva er status for spillerne?

– De er slitne som f***. Dessverre hadde vi bare med oss tre rekker i kveld, og det er vel ikke så bra timing. Men de kriger på, sier Eriksson.

Visste du? Snart har 100.000 sett Storhamar i seriespillet

Mats Trygg (40), som nå er kaptein for Lørenskog i NM-sluttspillet, var med på å sette europeisk rekord i en sluttspillkamp for Kölner Haie for ni år siden. Kampen varte i 168 minutter og 16 sekunder.

5526 var tilskuertallet ved kampstart klokken 18.00 på Hamar søndag. Omtrent halvparten hadde forlatt CC Amfi ni minutter over midnatt, da åttende periode - det vil si fjerde ekstra periode av 20 effektive spilleminutter - var over.

Leste du denne (VG+)? Storhamars nøkkelspiller ute i fem måneder

Totalt 160 effektive spilleminutter.

SLITNE KARER: Det var en utslitt gjeng som forberedte seg på kampens 10. periode. Foto: Storhamar

Men det var ikke over.

Det sto fortsatt 1-1 foran periode nummer elleve. Det vil si åttende ekstra periode.

Bakgrunn (VG+): Dette laget blir mester

Den forrige rekorden for spilleforlengelse i norsk ishockey ble satt 8. mars 2003. Da Vålerenga slo Trondheim 5-4 i NM-semifinalen. Det siste og avgjørende målet i spilleforlengelsen - såkalt sudden death - ble satt inn etter totalt 127 minutter og to sekunder.

Publisert: 13.03.17 kl. 00:19 Oppdatert: 13.03.17 kl. 09:32

Les også